# Eugènia Casanovas i Amat

Eugènia Casanovas i Amat, també coneguda com «la Marquesa de Collblanc» (Sabadell, 1850 - Barcelona, 20 d'agost de 1944), va ser fundadora i presidenta de l'Assemblea Local de la Creu Roja Espanyola de l'Hospitalet de Llobregat.

## Biografia

Era la filla mitjana del matrimoni entre la terrassenca Concepció Amat De La Font i Galí i el sabadellenc Antoni Casanovas i Ferran. Va tenir dos germans més, Emilia i Carlos Casanovas i Amat.
Es va casar amb el barceloní José Farnés i Flaquer, propietari de la joieria La Universal, ubicada a la plaça Reial de Barcelona i germanastre de Sebastià Farnés i Badó. El matrimoni va tenir dos fills: Juan i Juana Farnés i Casanovas, més coneguda com a Doña Juanita. Va ser bestia de l'escriptora Maria Aurèlia Capmany i Farnés.
En enviudar, Eugènia Casanovas va heretar totes les propietats dels seu marit. Entre les propietats hi havia la finca de Torre Barrina situada al barri de Collblanc de l'Hospitalet de Llobregat (Barcelonès), que el 1976 va passar a ser propietat de l'Ajuntament d'aquesta població i on posteriorment es va fer un parc municipal d'ús públic, conegut com a parc de la Marquesa.
El juny de 1903, quan ja era viuda, va deixar el seu domicili del carrer del Bisbe de Barcelona i es va traslladar, amb la seva filla Juana Farnés i Casanovas i el seu gendre Jaime Tor Mercadal, a viure a la plaça San Pere de Girona. Tots tres van viure en aquesta ciutat fins al 4 de desembre de 1909, en què van traslladar el seu domicili a l’Hospitalet de Llobregat, a la seva finca de Torre Barrina.
Com a persona de classe benestant, va formar part de la burgesia barcelonina, i va ser una persona molt coneguda entre l'alta societat de la seva època gràcies a la seva activa beneficència. Els hàbits d'Eugènia Casanovas van fer que fos coneguda com «la Marquesa», tot i que no posseïa cap títol nobiliari.
La beneficència d'Eugènia Casanovas va engegar un procés d'establiment que va ser el primer dispensari mèdic fix de l'Hospitalet. Molt colpida després d’un greu accident a prop de la seva finca Torre Barrina l'agost de 1907, que va provocar importants lesions a un veí del barri de Collblanc, va engegar una campanya entre les seves amistats benestants per crear un equipament benèfic d'assistència mèdica gratuïta al mateix barri de Collblanc, ja que l’únic equipament d’aquestes característiques es trobava al llunyà barri del Centre (l'Hospitalet de Llobregat), on arribar ràpidament no era del tot possible. El primer que va aconseguir aquella campanya va ser la fundació al 1909 de l'Assemblea Local de la Creu Roja Espanyola de l'Hospitalet de Llobregat i la Junta de Dames de la Creu Roja de Collblanc, que Eugènia Casanovas va presidir des del 1909. Finalment la creació del tan desitjat i necessari equipament benèfic d’assistència mèdica, que ella va promoure amb el suport de la Creu Roja Espanyola, va obrir les portes l'abril de 1910 en un edifici a la carretera de Collblanc, que era propietat del regidor Francesc Estruch i que va seria la llavor, dècades més tard, de l'Hospital de la Creu Roja de l'Hospitalet, al barri de Pubilla Cases de l'Hospitalet de Llobregat.
Va morir el 20 d'agost de 1944 a les dues de la matinada, i l'endemà va ser enterrada al Cementiri del Poblenou després d'una missa a l'església de la Mare de Déu dels Àngels de Barcelona.

## Referències

* ↑ «Eugènia Casanovas, la marquesa de Collblanc». Societat L'Hdigital. Mitja de Comunicació de L'Hospitalet, 01-11-2011. [Consulta: 8 abril 2020].
* ↑ «Padrón de los individuos obligados al impuesto de cédulas personales. Ciudad de Gerona. Año 1907. Número de orden 8397» (en castellà). Catálogo de FamilySearch. [Consulta: 1r maig 2020].
* 1 2 3 MASCARELL I LLOSA, Mireia. L'Abans. Recull Gràfic de l'Hospitalet de Llobregat (1890-1963). 2003. El Papiol: Editorial Efadós SL, Octubre 2003, p. 223-224. ISBN 84-95550-29-6.
* 1 2 «Concepció Casanoves i Ferran (nacida Amat De La Font i Galí)» (en castellà). Árboles Familiares de MyHeritage. MyHeritage.com [online database], MyHeritage Ltd. [Consulta: 2 maig 2020].
* 1 2 «Antoni Casanoves i Ferran» (en castellà). Árboles Familiares de MyHeritage. MyHeritage.com [online database], MyHeritage Ltd. [Consulta: 2 maig 2020].
* 1 2 «Eugenia Casanobas i Amat» (en castellà). Árboles Familiares de MyHeritage. MyHeritage.com [online database], MyHeritage Ltd. [Consulta: 16 abril 2020].
* 1 2 3 4 Carandell Baruzzi, Miquel. «El primer dispensari: La Creu Roja». 75 anys de Salut Pública a l'Hospitalet de Llobregat (1875-1950) p. 40-41. Museu d’Història de L’Hospitalet, 01-09-2017. [Consulta: 20 abril 2020].
* ↑ «Josep Farnés Flaqué» (en castellà). Biblioteca Genealógica Geneanet. [Consulta: 12 maig 2020].
* 1 2 3 «Torre Barrina (Parc de la Marquesa)». Pobles de Catalunya. Guia del patrimoni històric i artístic dels municipis catalans. [Consulta: 10 juny 2020].
* ↑ Pons i Mir, Agustí. Maria Aurèlia Capmany. L'època d'una dona.. febrer de 2018. Barcelona: Editorial Meteora SL, 10/04/2020, p. 24 i 25. ISBN 978-84-946982-5-5.
* ↑ «Baja del padrón de vecinos. Ayuntamiento Constitucional de Barcelona. Distrito 3» (en castellà). Catálogo de FamilySearch. [Consulta: 1r maig 2020].
* ↑ «Ayuntamiento Constitucional de Gerona. Padrón General de Vecinos. Altas 1903. (pag 299)» (en castellà). Catálogo de FamilySearch. [Consulta: 1r maig 2020].
* ↑ «Ayuntamiebnto Constitucional de Gerona. Padrón General de Vecinos. Año 1903. Calle Plaza de San Pedro, n 22, piso 2.» (en castellà). Catálogo de FamilySearch. [Consulta: 1r maig 2020].
* ↑ «Baja del padrón de Vecinos. Termino Municipal de Gerona» (en castellà). Catálogo de FamilySearch. [Consulta: 1r maig 2020].
* ↑ Eugènia Casanovas [Consulta: 8 abril 2020].
* ↑ «Esquela publicada a pàgina 8 del diari de La Vanguardia del 20 d'agost de 1944.» (en castellà). La Vanguardia, 20-08-1944. [Consulta: 9 abril 2020].